Dum hujus labentis seculi vitam tribulationibus et erumnis plenam incerto unusquisque limite pertransimus, omni sollicitudine currare debemus, quatinus cunctorum conditori possimus placere, qui nobis sua benignitate et vitam et cuncta quæ habemus dignatus est concedere. Quapropter ego, in Dei nomine, Bernardus miles, enormitatem peccatorum meorum considerans, et Domino Deo satisfacere desiderans, dono et concedo Deo et Sancto Petro atque Cluniensi cænobio, quandam partem alodi mei, sitam in villa quæ dicitur Vallis, in comitatu Augustudunensi; omnem scilicet terram quam Aidoardis avus meus conquisivit de quadam muliere, nomine Giburgis et de filio ejus, nomine Rainberto. Dono etiam Sancto Petro et Cluniensi monasterio, in villa quæ dicitur Volufum, in comitatu Matisconensi, quendam servum, nomine Teodericum et mulierem ejus, nomine Gradeldim, cum omnibus infantibus suis, et curtile quod ipse servus tenet, et terram quæ ad ipsum curtile pertinere videtur; terminatur ipsa terra de uno fronte terra Sanctæ Dei genitricis Mariæ et Sancti Johannis, et altero fronte via puplica, et ex altera parte terra Sancti Petri. Has itaque terras cum pratis, campis, vineis, curtilibus, dono et Sancto Petro, eo tenore, ut quamdiu ego vixero teneam et possideam, et post obitum meum Sancto Petro in perpetuum possidenda remaneant. Dono etiam in presenti Sancto Petro, in villa Marchisuto, unum curtile et unam vineam in vestitura; et terminatur ipsa terra de uno fronte via puplica, de altero terra Gauzeranni, de altero Aldeverti, et quarto terra Sancti Petri. Hanc autem donationem facio pro anima mea et pro anima patris mei Bernardi, et pro anima matris meæ Aremburgis, et pro muliere mea Gertrudi. S. Bernardi et matris ejus Aremburgis, qui hanc cartam fieri et firmare rogaverunt. S. Gertrudis, mulieris ejus, quæ consensit. S. Achin. S. Odonis presbiteri. S. Rotberti presbiteri. S. Bladini. S. Letaldi. S. Malguini. Actum Pseudono castro, IIII kalendas novembris, regnante Rotberto rege anno VIII. Gaufredus, monachus [et] sacerdos, rogatus scripsit et subscripsit.